Nadat Birkett Saterdag ’n lewenslange droom verwesenlik het deur die K1-titel by die Wêreldbyeenkoms te beklink, het hy en McGregor Sondag saamgespan om in die K2-afdeling ook water in die res se oë te spat.
Birkett en McGregor het van meet af aan die pap dik aangemaak en in die laaste duisend meter van die wedvaart oor 30 km te veel skietgoed vir die Hongare Adrian Boros en László Solti gehad, wat met ’n tweede plek tevrede moes wees.
“Ek was ná die eerste twee rondes (van die wedvaart) redelik stukkend en het vir Hank gesê miskien moet ek oorboord spring en eers ’n rukkie gaan rus.
“Dis gerusstellend om te weet jy het iemand soos hy in jou kamp, wanneer die ander spanne jou begin inhaal.”
Birkett-hulle se oorwinning het die kroon gespan op ’n uiters suksesvolle Wêreldbyeenkoms vir die Suid-Afrikaanse roeiers.
Die Kapenaar Jasper Mocké het in die K1-afdeling ’n bronsmedalje verower, terwyl Suid-Afrika in die junior afdelings ook op die podium geëindig het.